
Az elme pragmatistája. Dennett és a filozófia

Dolgozatomban Daniel Dennett, amerikai filozófus munkásságát vizsgálom több szempontból. A legfőbb kérdés, melyre a választ keresem, az, hogy milyen közvetlen filozófiatörténeti hatások nyomán bontakozhatott ki az a komplex gondolkodásmód, mely Dennett nagyon egyedi helyéért felelős a kortárs filozófiai életben. Dennett ugyanis több szempontból középutas gondolkodó: szemben áll a „reakciós” elmefilozófiai gondolkodással, mely az emberi tudat különlegessége, redukálhatatlansága mellett érvel, de a népi pszichológiát elimininálni kívánó durva materalizmust is elveti.
Egyedi szerepére jellemző még, hogy alapvetően a fentiekből következően tevékenysége nem szorítkozik kizárólag a filozófia területére, tudományos berkekben is megbecsült gondolkodó, filozófiai kérdésekre gyakran keresi a tudománynál a választ, és filozófiai meglátásait a tudományos kutatások segítésére is fel tudja használni, egyfajta „filozófiai rendőr” szerepét betöltve. Ennek az egyedi szerepnek a magyarázatát azon a módon próbálom megválaszolni, hogy filozófiai elődei legfőbb gondolatait, módszereit megpróbálom Dennett gondolkodásában is kimutatni, tekintettel a legtöbb esetben Dennett saját megjegyzéseire is a kérdéskört illetően.
Dolgozatom legfőbb megállapításai a következőkben foglalhatók össze:
- Dennett alapjaiban Quine-követő gondolkodó, ami tudomány és filozófia viszonyát illeti
- tanárainak, Rylenak és Quine-nak a behavirozmusát Wilfrid Sellars szellemében egyfajta normatív funkcionalista módon tartja kibővíthetőnek
- óriási szerep jut gondolkodásában a kései Wittgenstein meglátásainak a következő három kérdést illetően:
1: - a tudományos vagy filozófiai vizsgálódásaink során gyümölcsöző a hétköznapi gondolkodás egyfajta rehabilitálásával próbálkoznunk a problémáink fellépése esetén
2: - filozófiai gondolkodásunk során gyakran vagyunk a szóhasználatunk egyfajta képiségének foglyai, mely során intuícióink félrevezetnek
3: - gyakorlatorientált érvélései során a leírások versengésének lehetőségének tekintetében is Wittgenstein-nel tart, ami Wittgensteinnél a versengő nyelvjátékok lehetőségének tudomásulvétele volt, az Dennettnél az intencionális alapállás sikerének titka



